"Nu am întâlnit o situaţie ca aceasta din 1945". Donald Tusk spune că Europa este "într-o nouă eră" după începutul invaziei din Ucraina
Data publicării:
Invazia rusească din Ucraina, începută cu peste doi ani în urmă, anunţă o nouă eră în Europa, o perioadă caracterizată de ostilitate, a declarat premierul guvernului Poloniei, Donald Tusk.
"Ştiu că sună devastator, în special pentru generaţia mai tânără, dar trebuie să ne obişnuim cu faptul că a început o nouă eră: era pre-război. Nu exagerez; acest lucru devine tot mai clar în fiecare zi", a declarat Tusk pentru cotidianul german Die Welt, conform Agerpres. "Nu vreau să sperii pe nimeni, dar războiul nu mai este un concept din trecut. El este real şi a început cu peste doi ani în urmă", a continuat Tusk.
În opinia acestuia, lucrul cel mai îngrijorător în prezent este că, practic, orice scenariu este posibil: "Nu am întâlnit o situaţie ca aceasta din 1945". În acel an, Al Doilea Război Mondial s-a încheiat prin capitularea Germaniei hitleriste.
În acelaşi timp, Donald Tusk a afirmat că asistăm la o revoluţie în mentalitatea europeană, caracterizată prin faptul că nimeni nu mai pune sub semnul întrebării nevoia de apărare comună.
"Să ne uităm la Germania, unde a avut loc o transformare enormă. Astăzi, Uniunea Creştin-Democrată (CDU) şi Partidul Social-Democrat (SPD) concurează pentru a vedea care dintre ele este mai pro-ucrainean", a explicat premierul guvernului polonez.
Referitor la instrumentalizarea chestiunii migranţilor de către Rusia, Tusk s-a pronunţat pentru o protecţie mai consecventă a frontierelor externe ale UE. "Uniunea Europeană în ansamblul său, ca o organizaţie puternică, trebuie să fie pregătită mental pentru a lupta pentru securitatea frontierelor noastre şi a teritoriului nostru", a încheiat el.